

Tämä on minun vaarini elämäntarina. Omistan kirjan lapsenlapsilleni Sepolle, Hemmolle ja Veikolle. Otto Aro oli heidän isoisoisoisänsä.

Kiitokset sisaruksilleni Marjalle ja Jarille avusta Oton tarinan parissa. Jo pelkästään valokuvien ajoittamisessa ja henkilöiden tunnistamisessa oli meillä melkoinen urakka, puhumattakaan kaikesta muusta selvittelystä. Kiitos myös puolisolleni Marialle oikoluvusta ja ymmärtäväisestä suhtautumisesta sukututkimuspuuhiini.

Kiitän apurahasta Suomen Rautatiemuseon säätiötä. Valokuvista kiitos Sakari Viinikaiselle, Markku Meriluodolle, Anne Tuomelle Rautatiemuseosta sekä Olli Rojolle Poikilosta.

Vaari - veturimies

Otto Aro oli minun isoisäni, joka kuoli vuonna 1936, yhdeksäntoista vuotta ennen minun syntymääni. Isäni ja mummoni kertomusten perusteella minulle syntyi kuva rehdistä miehestä, joka oli kätevä käsistään, kiinnostunut tekniikasta, musikaalinen, isänmaallinen, perheenisä, läkkiseppänä taitava ja veturinkuljettajana ammattitaitoinen.

Anni-mummoni suhtautui aviomieheensä hyvin arvostavasti ja ihannoiden, luultavasti heidän suuren ikäeronsa vuoksi, joten voi olla, että mummon muistikuvat eivät olleet täysin objektiivisia. Isäni muistikuvat omasta isästään taas syntyivät lapsena, sillä hän oli vain yksitoistavuotias Oton kuollessa, joten tämä Otto Aron tarina perustuu aikojen kuluessa muuntuneisiin ja hatariinkin muistoihin. Lisäksi olen kuitenkin etsinyt järjestelmällisesti tietoja esimerkiksi Kansallisarkiston digitoiduista kirkonkirjoista, sanomalehdistä sekä VR:n asiakirjoista. Mummoni ja isäni säilyttivät paljon Otolle kuuluneita valokuvia, kirjoja ja esineitä. Hänen erilaisia asiakirjojaan on myös runsaasti tallella, joten niistä löytyi paljon tietoja.

Rakennan kuvaa edellisen vuosisadan taitteessa eläneestä miehestä, joka eteni läkkisepän kisällistä veturinkuljettajaksi, oli kaksi kertaa naimisissa, sai yhteensä kahdeksan lasta kahden eri puolison kanssa, ja joka asui neljällä paikkakunnalla. Hahmottelen myös sitä ympäristöä, aikakautta ja ilmapiiriä, jossa veturinkuljettaja Aron perhe eli.

Helsingissä 9.4.2026, Eero Aro

Otto Aron vanhemmat ja sisarukset

Oton ensimmäinen avioliitto

Oton toinen avioliitto

Työkalukirstu

Vaarilleni kuuluneet esineet muodostavat välillemme fyysisen yhteyden. Kun minulla tai sisaruksillani ei ole henkilökohtaista tunnesuhdetta niiden alkuperäiseen omistajaan, emmekä ole koskaan tavanneet häntä, on tietysti hieman omituista, että meillä on hänen tavaroitaan vieläkin tallessa.

Lapsuudessa minua kiehtoi eniten vaarin työkalukirstu. Se oli mummon kodissa ja hän antoi minulle luvan avata arkun ja tutkia sen sisältöä. Opin varomaan teräviä sahan- ja poranteriä ja talttoja. Puuarkussa on jykevä kansi ja vahvat saranat. Kansi oli päällystetty punaisella, nihkeällä vahakankaalla.

Arkussa oli lähes täydellinen valikoima läkkisepän käsityökaluja ja erilaisia askarteluissa ja puhdetöissä käytettyjä materiaaleja. Arkun sisältö haisi tympeälle vaseliinin, öljyn ja ummehtuneiden metallinvärjäysjauheiden sekoitukselle. Haju ei ole vieläkään täysin kadonnut, sillä rasva on vuosisadassa pinttynyt syvälle puumateriaaliin.

Kun olin vähän isompi, isäni opetti minut käyttämään vaarin työkaluja. Rautasaha, lehtisaha, peltisakset, veivattava metallipora, monenlaisia tavallisia ja erikoispihtejä, talttoja, harppeja, suorakulmia ja viivoittimia, vaikka mitä. Vähän yli kymmenen vuoden ikäisenä osasin jo kierteittää pultteja ja muttereita vaarin kierrepakalla ja kierretapeilla. Askarrellessani työkaluilla sain ehkä hienoisen aavistuksen siitä, kuinka vaikeaa ja vaativaa läkkisepän työ on ollut. Ehkä arvostan vaarin töiden tuloksia tästä syystä. Vuosikymmeniä vanhat metalliviilat olivat kyllä jo täysin loppuun käytettyjä ja isä vitsailikin, että "ei ollut isäni rikas mies, mutta piti silti liukkaat viilat". Liekö ollut Oton sanonta.


[image: ]



Otto Valdemar

Otto Valdemar Andersson syntyi Tampereella 9.4.1878.[1] Otto eli lapsuutensa Suomen teollistumisen voimakkaimman kasvun aikana. Hänen kotinsa oli Kyttälän Ojakadulla, kivenheiton päässä Tammerkoskesta. Kosken molemmin puolin toimi useita suuria tehtaita. Muutaman sadan metrin päässä Anderssonin talosta, kosken toisella puolella Finlaysonin Plevna-tehdassalissa, otettiin käyttöön Suomen ensimmäinen sähkövalaistus 15.3.1882.[2] Silloin Otto oli melkein neljän vuoden ikäinen. (Kuva: Kustantamo G. Carberg, Museovirasto)

Anderssonin perhe

Oton vanhemmilla, Johan ja Johanna Anderssonilla oli kotinsa yhteydessä suuri talokompleksi, jossa he majoittivat tehtaiden työntekijöitä hellahuoneissa. Parhaimmillaan - tai pahimmillaan - heillä oli eräiden tietojen mukaan lähes kaksisataa vuokralaista. Ojakatu 112:n tontti oli miltei täyteen rakennettu.[3]

Johan Andersson työskenteli viitisen vuotta poliisina, mutta paljon pitempään hän sai toimeentulonsa asuinhuoneita vuokraamalla. Johanna Anderssonilla oli kuvassa näkyvässä kadunvarren matalassa sivurakennuksessa kauppa, jossa hän möi leipää, maitoa ja monenlaista rihkamatavaraa.


[image: ]


Anderssonin perheeseen syntyi kahdeksan lasta, joista neljä eli aikuiseksi. Otolla oli kaksi vanhempaa veljeä, Johan ja Frans sekä nuorempi veli Fritjov. Perheen nuorimmat lapset Fredrik, Yrjö ja Rakel kuolivat pienenä, Saara kuoli kolmetoistavuotiaana.

(Kuvat Vapriikin kuva-arkisto, kuvaaja tuntematon)


Lapsuus ja nuoruus

Tarinoita Oton lapsuudesta ei ole säilynyt, mutta todennäköisesti Anderssonin lapset saivat suhteellisen ankaran kristillisen kasvatuksen. Johanna-äiti oli uskonnollinen ja hän osallistui viereisellä tontilla sijainneen evankelisluterilaisen rukoushuoneen toimintaan. Johanna oli hyvä lukemaan, kirjoittamaan ja laskemaan ja hän opetti ne taidot myös lapsilleen.

Ensimmäinen Otosta otettu valokuva on vuodelta 1889. Hän on kirjoittanut valokuva-albumiinsa kuvan kohdalle "11-vuotisna".

Kuva on ns. ferrotyyppi, jonka kamera valotti suoraan pienelle pellinpalalle, eikä negatiivia ollut olemassa. Jokainen ferrotyyppi on tämän vuoksi yksilöllinen. Kuva on liimattu visiittikuvakortin kokoiseen pahvikehykseen, passepartoutiin, ehkä siitä syystä että tuote olisi hieman kouriintuntuvampi kuin pikkuinen pellinpala, joka olisi voinut helposti kadota. Amerikansk Atelier-kuvaamon kuvaajat kiersivät ympäri Suomea ja ottivat kuvia esimerkiksi markkinoilla. Otonkin kuva voi olla markkinoilla otettu.

Ferrotyyppi on aina myös peilikuva, koska kameran yksinkertainen linssi ei kääntänyt kuvaa oikein päin. Peilikuvaksi kuvan tunnistaa siitä, että pojan takin liepeet ja napitus ovat kuvassa väärin päin, takin oikea lieve on kuvassa vasemman päällä. Otolla näyttää olleen vielä 11-vuotiaana varsin vahva hiustenkasvu, niin kuin minullakin oli samanikäisenä. Mutta minunkin päälakeni alkoi kaljuuntua samalla tavalla jo alle kolmekymppisenä kuin vaarillani.

Seuraava kuva Otosta on otettu 13-vuotiaana Niels Rasmussenin valokuvaamossa vuonna 1891. Anderssonin perheestä, lapsista ja lapsenlapsista otettiin varsin usein valokuvia. Tämä ja lähes kaikki muutkin kirjan perhekuvat ovat ns. visiittikorttikuvia, jotka olivat tuohon aikaan muodissa.

Otto osoitti yritteliäisyyttä 17-vuotiaana vuonna 1895. Hän ilmoitteli ahkerasti Aamulehdessä: "Kalossia laitetaan gummilla hywäksi ja halvalla".[4] Seuraavan vuoden huhtikuussa, 29.4.1896 hän ilmoitti korjaavansa kalossien lisäksi myös polkupyörän renkaita.[5]

Kuva: Niels Rasmussen





Perheen perustaminen

Otto avioitui Matilda Aaltosen kanssa vuonna 1898.[6] Matilda, eli "Titu" oli muuttanut Parkanosta Tampereelle vuonna 1894, heti kun tuli täysi-ikäiseksi.

Matilda oli syntynyt vuonna 1873[7] ja oli kotoisin vaatimattomista oloista.

Hän oli töissä Tampereen Verkatehtaassa. Joulukuussa 1897 Matildalle ja Otolle syntyi poika, jonka nimeksi annettiin Otto Nikolai.[8] Otto tunnusti lapsen isyyden ja kihlautui Matildan kanssa. Kuulutukset otettiin 11.1.1898[9] ja aviopari vihittiin sulhasen kotona Ojakatu 112:ssa sunnuntaina, 20. helmikuuta 1898.[10] Kutsukorttiin painettu päivämäärä 18.2., joka oli perjantai, on yliviivattu. Otto oli avioituessaan 19-vuotias.

Matilda Andersson

(Kuva: Niels Rasmussen)


Tampereella syntyivät Otto Nikolain lisäksi lapset Martti 12.9.1899[11], Vilhelm 24.3.1901[12], Mirjam 17.2.1903[13] ja Juho 12.1.1905.[14]


Kutsunnat

Otto osallistui armeijan kutsuntoihin huhtikuussa 1900.[15] Tuohon aikaan asepalvelus tarkoitti Suomen Suuriruhtinaskunnassa kolmen vuoden pituista ajanjaksoa Venäjän armeijassa. Monet suomalaiset miehet eivät halunneet mennä Venäjän armeijaan. Jotkut poistuivat maasta vähin äänin, kun kutsuntaikä alkoi lähestyä. Ne, joilla oli varaa matkalippuihin, muuttivat Amerikkaan, toiset siirtyivät Ruotsiin tai johonkin muuhun maahan, josta Venäjän viranomaiset eivät heitä löytäisi. Miehet palailivat takaisin kotimaahan vasta tarpeeksi monen vuoden jälkeen, kun armeija ei enää kaivannut heitä.

Sotaväkeen valitut määräytyivät arvalla. Otto sai numeron 71. Hän ei joutunut asepalvelukseen, vaan hänet määrättiin reserviin.

Urheilu

Sekä Fritjov että Otto Andersson harrastivat urheilua ja molemmat osallistuivat ahkerasti urheilukilpailuihin. Otto esimerkiksi osallistui Tampereen urheiluseurojen kilpailuihin 19.9.1901 ja tuli estejuoksussa toiseksi ajalla 20 1/5 sekuntia ja viisiottelussa toiseksi 33 pisteellä.[16]

Fritjov Andersson oli kuitenkin veljeksistä se, joka todella saavutti menestystä. Fritjovista on valokuvia, joissa hänen paitansa rintamus on täynnä toinen toistaan komeampia mitaleita. Häntä pidettiin sanomalehtikirjoituksissa yhtenä Suomen parhaimmista urheilijoista.[17]

Nämä ovat Oton urheilumitaleita. Viidestoista helmikuuta 1903 Näsijärvellä pidetyissä hiihtokilpailuissa Otto kuului Tampereen Pyrinnön joukkueeseen, joka tuli neljänneksi.[18] Kesäkuun alussa samana vuonna hän tuli Viikinsaaressa pidetyissä urheilukilpailuissa estejuoksussa toiseksi ajalla 21 1/5 sekuntia.[19] Juhannuspäivänä 1903 Otto otti osaa Nokian Lintuniemen urheilujuhlaan Pirkkalassa, hän saavutti estejuoksussa ensimmäisen sijan.[20]

Vain muutama päivä sen jälkeen, 28. kesäkuuta 1903 hän osallistui Pyynikillä Tampereen Yrityksen järjestämään kansanhuvi- ja urheilutapahtumaan. Pyynikilläkin Otto juoksi esteet ja tuli ensimmäiseksi ajalla 18 4/5 sekuntia. Aamulehden mukaan "Monipuolinen ohjelma piti yleisön hilpeällä tuulella". Tapahtumassa kilpailtiin urheilun lisäksi muun muassa sadun kertomisessa.[21]

Tampereen VPK:n kesäjuhla pidettiin Pyynikillä viides heinäkuuta. Siellä Otto tuli sadan metrin juoksussa kolmanneksi ajalla 13 2/5 sekuntia.[22] Elokuun ensimmäisenä päivänä alkaneissa Pyrinnön monipäiväisissä syyskilpailuissa hän saavutti sadan metrin juoksussa toisen sijan ajalla 12 2/5 sekuntia. [23]

Sen jälkeen urheiluharrastus jäi vähemmälle, sillä elokuun lopussa 1903 Otto muutti Kouvolaan.

(Lehtileike: Aamulehti 4.8.1903)


Rautatiet

Rautatie oli ulottunut Helsingistä Tampereelle jo vuonna 1876, joten asema, höyryveturit ja junat kuuluivat Oton nuoruudessa Tampereen kaupunki- ja äänimaisemaan.

Vaikka Suomi oli Venäjän keisarikuntaan kuulunut suurruhtinaskunta, niin rautatielaitoksen virallinen nimi oli silti jo vuodesta 1896 alkaen Suomen Valtion Rautatiet, SVR. Käytän jatkossa lyhyttä muotoa Rautatiet tai VR.[24]

Rautatiet liittyivät kaikkien Anderssonin veljesten elämään.

Tampereen Rautatieasema noin vuonna 1902

(Kuva: Knackstedt & Näther kust., Museovirasto)

Oton vanhin veli Johan Edward, eli Janne työskenteli junan jarrumiehenä, mutta valitettavasti hänelle sattui vakava työtapaturma. Kesäkuussa 1898 Porin lähellä Haistilassa tapahtuneessa onnettomuudessa radan viereisestä lautatapulista törröttänyt laudanpää pudotti Jannen liikkuvan junan vaunusta maahan ja hänen vasen ranteensa jäi junanvaunujen pyörien alle.[25] Sittemmin hän teki Tampereella ajurin, kiertokauppiaan ja rautatieaseman yövartijan töitä.

Frans Emil, eli Eemeli eteni jarrumiehestä asemamieheksi, sitten asemamiesten esimieheksi ja vuonna 1918 hänet nimitettiin Tampereen pakkahuoneen ensimmäiseksi pakkamestariksi.[26]

Pakkamestari valvoi ja johti tavaran kuormausta junanvaunuihin ja piti kirjaa kuormatusta tavarasta, sekä katsoi, että vaunut sinetöitiin ja osoitettiin annettujen määräysten mukaisesti.

Fritjov ("Friiti tai Frits") eteni rautateillä veturinpuhdistajasta lämmittäjäksi ja sitten veturinkuljettajaksi. Kouvolan rautatievarikon päällikkö J.E.Lundström oli innokas urheilumies ja hän kokosi "talliinsa" lupaavia urheilijoita pitkin Suomea.

Kertomusten mukaan hän houkutteli Fritjov Anderssoninkin muuttamaan Tampereelta Kouvolaan vuonna 1902, jolloin Fritjov aloitti työn Kouvolassa ylimääräisenä veturinpuhdistajana. Fritjov liittyi Kouvolan nuorisoseuran voimistelujaostoon ja osallistui mm. vuonna 1903 Viipurin voimistelujuhlaan.

Kouvolan joukkue oli kilpailussa "maalaisseurojen" paras ja kaikkien sarjojen kokonaiskilpailussa Kouvola voitti arvostetun Hopeahaarikan.[27]

Aukeaman kuvat: Niels Rasmussen


Fritjov erosi VR:n Kouvolan varikolta kuitenkin jo 1903, mutta palasi takaisin vuonna 1905. Noiden parin vuoden aikana hän osallistui erittäin aktiivisesti urheilukilpailuihin mm. Tampereella. Hän avioitui Wilhelmina Svenssonin kanssa Kouvolassa vuonna 1909.[28] Fritjov oli jonkin aikaa töissä SeinäjoenKaskisten ratatyömaalla vuoden 1912 paikkeilla ja pariskunta muutti Tampereelle vuonna 1913.

